
Minneord
Kjære alle menigheter og fellesskap i Normisjon,
I dag er det kommet melding om at Hans Majestet Kong Harald den 5. er død.
Gjennom mange år har han som Norges konge vært et samlende symbol for vårt folk. Han har tjent Norge med trofasthet, verdighet og omsorg, og har vært en synlig påminnelse om verdier som ansvar, fellesskap, integritet og håp.  Med hele sin tid og av all sin kraft har kong Harald gjennom sin tjeneste levd opp til sitt valgspråk: Alt for Norge.
I dag minnes vi i takknemlighet vår folkekonge, og hans tjeneste for land og folk. Samtidig går våre tanker til dronning Sonja, den kongelige familie og alle som har stått Kong Harald nær.
Som kristne minner denne dagen oss om at våre liv er i Guds hånd. Midt i sorg og savn setter vi vår lit til Jesus Kristus, som sier: 
«Jeg er oppstandelsen og livet. Den som tror på meg, skal leve om han enn dør.» (Joh 11,25)


Dette kan kort fortsette med det følgende:
Leder/liturg sier: 
La oss samles i takknemlighet og bønn.
Lystenning
Leder/liturg sier:
Vi tenner nå et lys til minne om Kong Harald, i takknemlighet for hans liv og tjeneste.
(Lys tennes.)

Leder/liturg sier:
Jesus Kristus sier:
«Jeg er verdens lys. Den som følger meg, skal ikke vandre i mørket, men ha livets lys.» (Joh 8,12)
La oss være stille for Gud.
(Kort stillhet.)

Bønn
Allmektige og barmhjertige Gud,
vi takker deg for Kong Haralds liv, for hans tjeneste blant oss og for alt godt vi som land og folk har mottatt gjennom hans gjerning.
Vi ber for den kongelige familie. Omslutt dem med din kjærlighet, trøst dem i sorgen og gi dem styrke i tiden som ligger foran.
Velsign kong Haakon den 8. Gi ham visdom og klokskap i den gjerning han nå går inn i.
Vi ber for vårt land og folk. Bevar oss i fred og samhold, og hjelp oss å møte framtiden med håp.
Lær oss å telle våre dager, så vi kan få visdom i hjertet. Og la oss leve i tillit til deg, Du som er livets Herre, i tid og evighet.
Amen.
